钦定古今图书集成/明伦汇编/闺媛典/第008卷 > 《春女行》刘希夷
## 钦定古今图书集成/明伦汇编/闺媛典/第008卷 > 《春女行》刘希夷

“春女颜如玉，怨歌《阳春曲》。”巫山春树红，沅江春草绿。
自怜妖艳姿，妆成独见时。愁心伴杨柳，春尽乱如丝。
目极千馀里，悠悠春江水。频想玉关人，愁卧金闺里。
尚言春花落，不知秋风起。娇爱犹未终，悲凉从此始。
忆昔楚王宫，玉楼妆粉红。纤腰弄明月，长袖舞春风。
容华委西山，光阴不可还。桑林没东海，富贵今何在？
寄言桃李容，胡为闺阁重。但看楚王墓，唯有数株松。